Clinton Anderson

Clinton Presba Anderson (1895–1975) var en amerikansk politiker. Han var medlem av Representantenes hus fra 1941 til 1945, USAs landbruksminister under president Harry S. Truman fra 1945 til 1948 og medlem av Senatet for delstaten New Mexico fra 1949 til 1973. Han tilhørte Det demokratiske parti.

Clinton Anderson var formann i Senatets romfartskomité fra 1963 til han trakk seg tilbake fra politikken i 1973, og han fikk stor innflytelse på USAs romfartsprogram under romkappløpet. Likevel sa han seg mest fornøyd med å ha vært en pådriver for utnyttelse av kjernekraft for fredelige formål.

Han ble født og vokste opp på prærien i Sør-Dakota. Han begynte som journalist, men fikk påvist tuberkulose da han vervet seg til militæret under den første verdenskrig. Han reiste til et tuberkulosesanatorium i Albuquerque i New Mexico, der han frisknet til. Han ble boende i Albuquerque og ble journalist og senere forretningsmann. Han var kritisk til republikanernes styre i delstaten og gikk senere inn i politikken for demokratene.

Anderson var president i Rotary International fra 1932 til 1933.

Han var svensk på farssiden av slekten.

Referanser

Eksterne lenker 
 

USAs landbruksministre
Senatorer fra New Mexico
Kongressrepresentanter fra New Mexico
Journalister fra USA
Personer fra USA av svensk opphav
Personer fra Turner County i Sør-Dakota